Københavns Lufthavns terminal 2 er netop genåbnet efter at have været afspærret siden klokken 7. Det oplyser lufthavnens pressevagt til Ritzau.

Politiet undersøger dog fortsat et mistænkeligt ved et fly i Københavns Lufthavn, skriver politiet på Twitter. Intet tyder dog på, at der er et alvorligt forhold, oplyser politiet.

Lufthavnens pressevagt, Michael Bo, fortalte tidligere, at der var sket 'en hændelse' i den vestlige del af terminalen og opfordrede til, at man skulle lytte til politiet og sikkerhedspersonalets anvisninger.

På Twitter lød det fra lufthavnen klokken 07.55.

- Terminal 2 er lukket - politiet undersøger specialbaggage.

I et senere tweet, hed det, at rejsende skal forvente forsinkelser.

Ifølge SAS' pressevagt har det dog endnu ikke påvirket selskabets flyafgange, men det kan gå hen og give på forsinkelser på mellem ti og tyve minutter, skriver Ritzau.

Mange hundrede mennesker ventede

Ole Schmitto befandt sig i lufthavnen under evakueringen, da han skal til Italien på ferie. Han fortalte tidligere, at passagererne blev evakueret til terminal 3.

- Lige nu står der mange hundrede mennesker i ryggen på hinanden og ikke ved, hvad der sker, sagde Ole Schmitto, som fortalte, at der på infoskærmene stod, at terminal 2 var evakueret på grund af en politioperation.

DSB skriver på sin hjemmeside, at der lige nu kører færre tog mellem København H og lufthavnen.

- Indtil videre er det kun kun togene til og fra Sverige, der kører mellem København H og CPH Lufthavn. Togene til og fra Nivå St. kører kun mellem Nivå og København H, skriver de.

Metroen kører fortsat til og fra lufthavnen.